ไฟแนนซ์ทูเดย์
วิรุฬ เตชะไพบูลย์ รมช.คลัง สั่ง นริศ ชัยสูตร อธิบดีกรมธนารักษ์
7 ต.ค. 2554

วิรุฬ เตชะไพบูลย์ รมช.คลัง สั่ง นริศ ชัยสูตร อธิบดีกรมธนารักษ์
โดย..ภูคา 
ลุยเรื่องการสร้างอาคารสำนักงานแห่งใหม่ของกระทรวงการคลัง วงเงินก่อสร้าง 2,500 ล้านบาท คาดว่าจะเปิดให้เอกชนได้เช่าในเชิงพาณิชย์ บนเนื้อที่กว่า 5 ไร่ ติดรถไฟฟ้าบีทีเอสสถานีสนามเป้า พร้อมดึงบริษัท ธนารักษ์พัฒนาสินทรัพย์ (ธพส.) เข้ามาดูแลเรื่องการก่อสร้างตามแบบที่ได้จ้างให้จุฬาลงกรณ์มหาวิทยาลัยวิเคราะห์และศึกษา เตรียมเสนอคณะรัฐมนตรีอนุมัติเดินหน้าโครงการเร็วๆ นี้ คาดว่าน่าจะได้ใช้ในปี 2558 
สำหรับหน่วยงานสังกัดกระทรวงการคลังที่จะได้ใช้พื้นที่ดังกล่าว เช่น สำนักงานกองทุนออมทรัพย์แห่งชาติ สำนักงานบริหารหนี้สาธารณะ สำนักงานคณะกรรมการนโยบายรัฐวิสาหกิจ สถาบันวิจัยนโยบายเศรษฐกิจการคลัง (สวค.) 
เห็นที่ว่าจะพลิกโผเสียแล้วเรื่องการสรรหากรรมการผู้จัดการ ธพส.คนใหม่ หลังจากปิดรับสมัครไปเมื่อวันที่ 8 ส.ค. จากที่ได้ข่าวว่า จุไรรัตน์ ปันยารชุน อดีตกรรมการผู้จัดการบรรษัทบริหารสินทรัพย์ไทย (บสท.) มาเต็งหนึ่ง อาจถูก เพ็ชร ชินบุตร ผู้อำนวยการสถาบันอาหาร ซึ่งมีความรู้ความสามารถทางด้านตลาดทุน มาแรงแซงโค้งสุดท้ายก็เป็นได้ 
ได้ข่าวว่ามีการเรียกธนาคารรัฐ 23 แห่ง ให้ช่วยกันลงขันจ่ายเงินสด พร้อมจัดกระบวนลงพื้นที่ เตรียมตั้งท่าให้คนที่กระทรวงการคลังไปแจกเงินเพื่อช่วยบรรเทาความเดือดร้อน แต่เห็นท่าว่างานนี้อาจจะผิดกฎหมาย ถ้าเลิกได้ก็เลิกเหอะ 
มะรุมมะตุ้มกับโควตาสลาก 4 หมื่นเล่ม ที่เพิ่งหมดไปหมาดๆ เมื่อเดือน ก.ย.ที่ผ่านมา เดิมมติที่ประชุมคณะกรรมการสลากฯ ที่มี เบญจา หลุยเจริญ นั่งเป็นประธานการประชุมครั้งแรก เห็นควรให้โอนโควตานี้ไปให้มูลนิธิสำนักงานสลากฯ ได้รับทรัพย์ไปก่อน 2 งวด จนกลุ่มผู้พิการที่เคยได้รับโควตาสลากจากมูลนิธิทหารผ่านศึกมาเย้วๆ ร้องที่กระทรวงการคลังเพื่อขอต่อโควตาคืน แต่สุดท้ายหวยมาตกที่กลุ่มผู้มีอิทธิพลกลุ่มใหม่ที่บอกชื่อไปแล้วใครก็ร้องอ๋อ...ใครอยากรู้ต้องไปสืบเอาเอง m